N á v r h

na realizáciu zmluvy o bezodplatnom prevode správy majetku štátu
v zmysle § 9 zák. NR SR č. 278/1993 Z. z. o správe majetku štátu v znení neskorších predpisov uzavretou medzi SR – Ministerstvom obrany Slovenskej republiky, 
Úradom pre správu nehnuteľného majetku a výstavby a
SR – Okresným súdom v Trnave
–––––––––––––––––––––––––––––––––––––––––––––––––––––––––––––

	Ministerstvo spravodlivosti Slovenskej republiky predkladá na rokovanie vlády Slovenskej republiky požiadavku na prevod budovy presne špecifikovaný, príloha č. 1.

	Budova je doposiaľ vo vlastníctve štátu, v správe Ministerstva obrany Slovenskej republiky. Okresný súd v Trnave uvedenú budovu užíva od roku 1992, kedy mu bola fyzicky vtedy príslušnými vojenskými orgánmi odovzdaná.

	V súčasnej dobe sa v tejto časti budovy, ktorá je organicky naviazaná na budovu Okresného súdu v Trnave nachádza eskortná miestnosť pre obžalovaných a 5 pojednávacích miestností.

	Ministerstvo spravodlivosti Slovenskej republiky už dlhšiu dobu, intenzívnejšie od roku 1996 rokuje s Ministerstvom obrany Slovenskej republiky o prevode budovy pre potreby Okresného súdu v Trnave. Z úrovne Ministerstva obrany Slovenskej republiky je požadované na uskutočnenie prevodu tohto objektu adekvátna náhrada z dôvodu zabezpečenia ubytovania profesionálnych vojakov posádky Trnava.

	Funkcionári Krajského a Okresného súdu v Trnave rokovali už s predstaviteľmi mesta Trnavy o možnosti získania vhodných priestorov pre ubytovanie 40 profesionálnych vojakov v meste Trnava. Podľa nášho šetrenia v rámci mesta Trnavy nie je v ponuke žiadna budova, ktorá by mohla byť daná ako náhrada Ministerstvu obrany Slovenskej republiky.

	Ministerstvo spravodlivosti Slovenskej republiky z dôvodov havarijného stavu budovy Okresného súdu v Trnave pripravuje realizáciu rekonštrukcie tejto budovy a k tomu musí v prvom rade mať majetkovoprávne usporiadanie pre uvedenú budovu.

	Na podporu nášho stanoviska prikladáme v prílohe č. 2 výpis z pozemkovej knihy, z ktorého je jednoznačné, že uvedená budova bola v správe Okresného /Ľudového/ súdu v Trnave. V roku 1955 bola zmluvou o prevode správy bezodplatne odovzdaná do správy Ministerstva národnej obrany.

	Na urýchlenie majetkovo-právneho usporiadania v prílohe č. 3 predkladáme návrh „Zmluvy o prevode správy majetku štátu“ už  s konkrétnymi právnymi údajmi.

	Z hore uvedených dôvodov preto žiadame, aby vláda Slovenskej republiky rozhodla o bezodplatnom prevode predmetnej budovy v správe Ministerstva obrany Slovenskej republiky v prospech Okresného súdu Trnava.